**E L Ő T E R J E S Z T É S**

**Szombathely Megyei Jogú Város Közgyűlése Kulturális, Oktatási és Civil Bizottsága**

**2021. november 23-i ülésére**

**Tájékoztató a 2021. évi önkormányzati nyári napközis tábor megvalósításáról**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 41. § (1) bekezdésében foglaltak szerint a gyermekek napközbeni ellátásaként az életkornak megfelelő nappali felügyeletet, gondozást, nevelést, foglalkoztatást és étkeztetést kell megszervezni azon gyermekek számára, akiknek szülei, törvényes képviselői munkavégzésük, képzésben való részvételük, betegségük vagy egyéb ok miatt napközbeni ellátásukról nem tudnak gondoskodni.

A gyermekek napközbeni ellátását különösen az olyan gyermek számára kell biztosítani,

a) akinek fejlődése érdekében állandó napközbeni ellátásra van szüksége,

b) akit egyedülálló vagy időskorú személy nevel,

c) akinek a szülője, gondozója szociális helyzete miatt az ellátásról nem tud gondoskodni.

A napközbeni ellátás keretében biztosított szolgáltatások időtartamának lehetőleg a szülő, törvényes képviselő munkarendjéhez kell igazodnia. A napközbeni ellátás formája lehet (életkortól függően) a bölcsődei ellátás, a napközbeni gyermekfelügyelet, és az alternatív napközbeni ellátás.

Önkormányzatunk 2021. évben a bölcsődés és óvodás gyermekek tekintetében az intézmények ügyeleti rendszerben történő működtetésével, az általános iskolás korú gyermekek tekintetében pedig - az elmúlt évekhez hasonlóan - nyári önkormányzati napközis tábor megszervezésével biztosította a Gyvt.-ben meghatározott feladatok ellátását. A napközis tábor megszervezéséhez szükséges fedezet az Oktatási kiadásokban került megtervezésre.

A nyári napközis tábor megszervezésével kapcsolatos feladatokról az elrendelt veszélyhelyzetre tekintettel a polgármester a 113/2021. (IV.29.) Pm. számú határozatában döntött.

A polgármesteri határozat alapján a 2021. évi Önkormányzati napközis tábor a ***Szombathelyi Váci Mihály Általános Iskola és Alapfokú Művészeti Iskolában*** került megszervezésre.

Tekintettel arra, hogy az iskolák június 29. napjáig biztosítottak ügyeletet az azt igénylő tanulók számára, a tábor június 30. és augusztus 19. között, 8 hetes időtartamban került megszervezésre.

1. **Személyi feltételek**

A táborvezetői feladatokat a tábor 7 és fél hetes időszakában a Szombathelyi ***Váci Mihály Általános Iskola és Alapfokú Művészeti Iskola*** pedagógusai, valamint egy fő gyógytestnevelő látták el.

A táborvezetők mellett a Pálos Károly Szociális Szolgáltató Központ és Gyermekjóléti Szolgálat óvodai és iskolai szociális segítői biztosították a gyermekek felügyeletét, a táborvezető szakmai koordinálásával közreműködtek a programok megvalósulásában. Turnusonként három fő vett részt a táborban, heti váltásban.

Több turnusban - a diák közösségi szolgálat keretében - középiskolás diákok is részt vettek segítőként a táborban.

A táborban a Szombathelyi Egészségügyi és Kulturális GESZ biztosította a védőnői ellátást, a védőnők heti bontásban váltották egymást, minden héten beosztás szerint 2-3 fő védőnő vett részt a táborban. Néhány alkalommal elsősorban a higiénés szabályokról, továbbá egészségneveléssel kapcsolatos témában a gyermekek számára kiscsoportos foglalkozásokat tartottak.

A Szombathelyi Köznevelési GAMESZ részéről 8 fő ügyintéző látta el a helyszínen a táborral kapcsolatos gazdasági-pénzügyi feladatokat. A GAMESZ beszedte az étkezés térítési díját, kapcsolatot tartott az ingyenes étkezőkkel, intézte az étkezéssel összefüggő lemondásokat, megrendeléseket. Biztosította a táborhoz szükséges anyagok, eszközök beszerzését, intézte a gyermekek Kalandvárosba, Termálfürdőbe történő szállítását, a táborban közreműködőkkel kapcsolatos kifizetéseket.

A folyamatos takarítást, fertőtlenítést, szükséges karbantartási feladatokat az iskola technikai személyzete (takarítók) biztosította.

1. **Tárgyi feltételek**

A tábor infrastrukturális feltételei a Szombathelyi ***Váci Mihály Általános Iskola és Alapfokú Művészeti Iskola*** (Szombathely, Váci Mihály u. 11.) épületében (terem, tornaterem, vizesblokk, ebédlő, orvosi szoba) és udvarán rendelkezésre álltak.

Az intézmény az épület földszintjén, az ebédlő előtti területen biztosította a csoportnak az elhelyezését. Használták a táborozók az ebédlőt, a tornatermet, a női és férfi mosdóhelyiségeket, az intézmény udvarát, a sportpályát.

A GAMESZ munkatársai párakaput szereltek fel az udvari bejárathoz.

A védőnők a védőnői szobában, a GAMESZ munkatársai az intézmény egyik földszinti tantermében voltak elérhetőek a tábor ideje alatt.

A tábor megrendezésére 4.000.000 Ft önkormányzati támogatás, és 358.200,- Ft saját bevétel, összesen 4.358.200 Ft állt rendelkezésre. A tábor lebonyolítására 4.121.487 e Ft került felhasználásra az alábbiak szerint:

***KIADÁSOK***

|  |  |  |
| --- | --- | --- |
| Megnevezés | | Kifizetés (Ft) |
| Személyi jellegű kiadások | | 1.240.000 |
| Járulék | | 33.480 |
| Dologi kiadások | |  |
| ebből: | felügyeletet ellátók számlás kifizetése | 249.480 |
|  | tanulók étkeztetése | 1.904.585 |
|  | játék és sporteszközök, programok | 249.486 |
|  | gyümölcs, édesség, ásványvíz | 200.620 |
|  | szállítás | 69.215 |
|  | karbantartás | 52.399 |
|  | egyéb költség (tisztító- és fertőtlenítőszer, WC papír) | 148.621 |
| Dologi kiadások összesen | | 2.874.406 |

|  |  |
| --- | --- |
| ***Kiadások mindösszesen*** | ***4.147.886*** |

***BEVÉTELEK***

|  |  |
| --- | --- |
| Tanulók étkezési díjbefizetése | 358.200 |
| Önkormányzati hozzájárulás | 4.000.000 |
| ***Bevételek összesen*** | ***4.358.200*** |

|  |  |
| --- | --- |
| ***MARADVÁNY*** | **210.314** |

A napközis táborra biztosított összegből (a tanulói befizetés összegét is figyelembe véve) 210.314,- Ft maradt meg a Szombathelyi Köznevelési GAMESZ-nél, melyet a 2022. évben megrendezésre kerülő Óvodapedagógiai napok költségeire javasolok felhasználni.

1. **A napközis táborban résztvevő gyermekekkel kapcsolatos adatok**

A tábor 7 és fél hetes időtartamban, 2020. június 30. (szerda) és augusztus 19. (csütörtök) napja között került megrendezésre. A résztvevő gyermekek átlaglétszáma az alábbiak szerint alakult az egyes turnusokban:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 1. hét | 2. hét | 3. hét | 4. hét | 5. hét | 6. hét | 7. hét | 8. hét |
| Jelentkezők | 23 | 36 | 39 | 30 | 41 | 35 | 31 | 23 |
| Résztvevők | 20 | 28 | 31 | 17 | 24 | 24 | 18 | 17 |

A gyermekek az alábbi köznevelési intézményekből jelentkeztek a táborba:

|  |  |
| --- | --- |
| Szombathelyi Bercsényi Miklós Általános Iskola | 3 fő |
| Szombathelyi Derkovits Gyula Általános Iskola | 11 fő |
| Szombathelyi Dési Huber István Általános Iskola | 1 fő |
| Szombathelyi Neumann János Általános Iskola | 5 fő |
| Oladi Általános Iskola | 4 fő |
| Paragvári Utcai Általános Iskola | 22 fő |
| Szombathelyi Zrínyi Ilona Általános Iskola | 3 fő |
| Gothard Jenő Általános Iskola | 4 fő |
| Szombathelyi Reguly Antal Nyelvoktató Nemzetiségi Általános Iskola | 1 fő |
| Szombathelyi Váci Mihály Általános Iskola | 13 ő |
| Aranyhíd EGYMI | 1 fő |

A gyermekek nemek szerinti megoszlása alapján a résztvevők 60 %-a lány volt, 40 %-a fiú.

A táborban résztvevők 60 %-a hátrányos helyzetű, illetve halmozottan hátrányos helyzetű, egyedül nevelt gyermek volt.

A tábor a gyermekek számára háromszori normál, illetve - igény esetén - diétás étkezést, reggelit, ebédet és uzsonnát biztosított.

A résztvevő gyermekek közül hetente 3-5 gyermek fizetett az étkezésért 100 %-os térítési díjat, a többi gyermek ingyenes étkezésre, vagy 50 %-os kedvezményre volt jogosult.

A tábor mellett a nyári szünet teljes időtartamában biztosított volt a szünidei ingyenes étkezés lehetősége a hátrányos helyzetű, halmozottan hátrányos helyzetű, valamint rendszeres gyermekvédelmi kedvezményben részesülő gyermekek számára. A nyári időszakban mintegy 100 gyermek szünidei étkeztetését biztosította Önkormányzatunk a Pálos Károly Szociális Szolgáltató Központ és Gyermekjóléti Szolgálat közreműködésével.

A szünidei ingyenes étkezésben résztvevő gyermekek létszámát az alábbi táblázat mutatja:

|  |  |  |  |  |  |  |
| --- | --- | --- | --- | --- | --- | --- |
| Időszak | HH, és HHH-s étkezők | | Rendszeres gyermekvédelmi kedvezményben részesülő étkezők | | Összesen | |
| fő | adagszám | fő | adagszám | fő | adagszám |
| Július | 59 | 1.102 | 43 | 837 | 102 | 1.939 |
| Augusztus | 55 | 1.052 | 35 | 719 | 90 | 1.771 |
| Összesen: |  | 2.154 |  | 1.556 |  | 3.710 |

1. **Napirend, programok**

A tábori gyülekező minden nap 7:30 – 8:00 óra között történt a Szombathelyi Váci Mihály Általános Iskola és Alapfokú Művészeti Iskola ebédlője előtti területen.

Gyülekező után egyeztették a létszámot, ismertették a napi programot.

A szervezők minden hétre tartalmas programmal készültek, minden hétnek sajátos arculata volt:

|  |  |
| --- | --- |
| 1. hét | Környezetvédelem hete |
| 1. hét | Egészség hét |
| 1. hét | Kultúra, szabadidő hete |
| 1. hét | Zenei hét |
| 1. hét | Sport hét |
| 1. hét | „Állatok, gazdálkodás” hete |
| 1. hét | Kreatív hét |
| 8. hét | „Ki mit tud” vetélkedők hete |

A programokat a fő témára építve, esetenként meghívott vendég közreműködésével szervezték.

A tábor területén só-gyurmázás, kőfestés, aszfaltrajz-verseny, rajzverseny – kiállítással, ugró iskola, társasjátékozás, papírrepülő készítése-repülőverseny, Ki mit tud verseny, önismereti játékok, sportversenyek, ügyességi játékok kerültek megtartásra

Mindezek mellett többször jártak a Kalandvárosban, a Termálfürdőben, voltak moziban, a Croodék című animációs filmet nézték meg. Jártak a Püspöki Palotában, játszótéren, ezen kívül íjászkodásban is kipróbálhatták magukat a gyerekek.

A programokat színesítette, hogy a Magyar Egészségügyi Szakdolgozói Kamara (MESZK) Vas Megyei Szervezetének tagjai minden héten egy fél napos az egészséggel összefüggő programokat szerveztek, amelyeken forgó rendszerben kis csoportokban vettek részt a gyerekek (egészséges életmód, egészségmegőrzés, egészséges táplálkozás, mozgás szerepelt a témák között).

Az ebéd elfogyasztására minden nap 11:30 és 12:15 között került sor. Az uzsonnát hazamenetel előtt fogyaszthatták el a gyermekek. A gyermekekért a szülőknek 16:30-ig kellett megérkezniük, melyet többnyire betartottak.

1. **Rendkívüli események**

Említésre méltó rendkívüli esemény nem történt, 1-2 gyermekkel fegyelmezési problémák adódtak.

**Összefoglalva** elmondható, hogy szakmailag jól felkészült pedagógusokkal, szociális segítőkkel, gazdasági és technikai dolgozókkal valósult meg az idei évi Önkormányzati napközis tábor. A tábor egészét a jól szervezettség jellemezte. A járványveszély, a fokozott higiénés feltételek biztosítása, betartatása külön megterhelést jelentett valamennyi közreműködő számára, amit maximálisan helytállva teljesítettek. Az Önkormányzat által a megvalósításra elkülönített forrás lehetővé tette tartalmas programok szervezését, a meleg időben gyümölcs, fagylalt biztosítását, és a versenyeken jól teljesítő gyerekek ösztönzését is. Köszönet minden közreműködőnek a lelkiismeretes munkáért.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2021. november „ ”

**/: Dr. László Győző :/**

**HATÁROZATI JAVASLAT**

**……../2021. (XI.23.) KOCB. sz. határozat**

1. A Kulturális, Oktatási és Civil Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019.(X.31.) önkormányzati rendelete 52. § (2) bekezdés 23. pontjában kapott felhatalmazás alapján a „Tájékoztató a 2021. évi önkormányzati nyári napközis tábor megvalósításáról” szóló előterjesztést megtárgyalta, és az abban foglaltakat tudomásul veszi.
2. A Bizottság egyetért azzal, hogy a 2021. évi önkormányzati napközis táborra rendelkezése álló költségvetési előirányzat fel nem használt összege, 210.314 Ft, a Szombathelyi Köznevelési GAMESZ közreműködésével 2022. évben megrendezésre kerülő Óvodapedagógiai napok megrendezésének költségeire kerüljön felhasználásra.

**Felelős:** Putz Attila, a Kulturális, Oktatási és Civil Bizottság elnöke

Dr. László Győző alpolgármester

(A végrehajtás előkészítéséért: Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal (az 1. pont vonatkozásában)

2022. szeptember 20. /a 2. pont vonatkozásában/